Source: https://www.slov-lex.sk/pravne-predpisy/SK/ZZ/2019/41/20190301.html
Timestamp: 2020-07-14 17:52:12+00:00
Document Index: 8005770

Matched Legal Cases: ['§ 186', '§ 20', '§ 20', '§ 20', '§ 20', '§ 42', '§ 19']

41/2019 Z.z. - Vyhláška Úradu pre verejné obstaráv... - SLOV-LEX
41/2019 Z.z./
41/2019 Z. z.
z 11. februára 2019,
ktorou sa ustanovujú podrobnosti o technických a funkčných požiadavkách pre nástroje a zariadenia používané na elektronickú komunikáciu vo verejnom obstarávaní
Úrad pre verejné obstarávanie podľa § 186 ods. 6 zákona č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 345/2018 Z. z. (ďalej len „zákon“) ustanovuje:
Nástroje a zariadenia podľa § 20 ods. 1 zákona (ďalej len „systém“) sú spôsobilé na elektronickú komunikáciu a výmenu informácií vo verejnom obstarávaní, ak umožňujú realizovať úkony v procese verejného obstarávania spôsobom ustanoveným v zákone a spĺňajú požiadavky ustanovené v § 20 zákona a v tejto vyhláške.
Systémom je informačný systém, ktorý zabezpečuje elektronickú komunikáciu a výmenu informácií vo verejnom obstarávaní, funguje vo vyhovujúcom prostredí, je dostupný a je zdokumentovaný.
Fungovaním systému vo vyhovujúcom prostredí je prevádzkovanie systému v takom prostredí a takým spôsobom, aby používanie systému nebolo podmieňované použitím bežne nedostupných alebo neprimerane nákladných technológií, čo by spôsobilo neprimeranú prekážku v účasti záujemcu alebo uchádzača vo verejnom obstarávaní.
Systém je dostupný, ak
funguje prostredníctvom siete internet nepretržite počas určenej doby jeho prevádzky okrem nepredvídateľných udalostí a plánovaných technických odstávok a
na jeho použitie postačuje aktuálna bezplatne poskytovaná a podporovaná verzia webového prehliadača bez potreby inštalácie osobitných aplikácií.
Systém je zdokumentovaný, ak
existuje aktuálna administrátorská a prevádzková dokumentácia podľa osobitného predpisu1) a
existuje a je udržiavaná aktuálna používateľská príručka dostupná na webovom sídle prevádzkovateľa systému, ktorá podrobne opisuje všetky funkcionality systému alebo inak znázorňuje a vysvetľuje používanie systému a je k nej zabezpečený priamy a bezplatný prístup.
Zabezpečenie riadenia prístupu k systému pozostáva z identifikácie a autentifikácie používateľa. Identifikácia a autentifikácia používateľa je založená minimálne na zadaní používateľovho mena a hesla, pričom distribúcia hesla musí byť vykonávaná hodnoverným spôsobom podľa osobitného predpisu.2)
Požiadavky podľa § 20 ods. 11 písm. a) a g) zákona sa považujú za splnené, ak systém
vedie záznamy úkonov úplným, presným a neodstrániteľným spôsobom,
poskytuje záznam úkonov len s právami na čítanie a umožňuje jeho exportovateľnosť do formátov podľa osobitného predpisu3) a jeho exportovateľnosť na priamu tlač aj v podobe slovného opisu vykonaného úkonu a
jednoznačné určenie konkrétneho úkonu,
Úkonom podľa odseku 1 sa rozumie aktivita osôb zapojených do verejného obstarávania v systéme alebo aktivita systému, ktorej uskutočnenie má alebo môže mať vplyv na priebeh alebo výsledok verejného obstarávania.
Na účely splnenia požiadaviek podľa § 20 ods. 11 písm. c) až f) zákona je potrebné, aby systém zabezpečoval
autorizáciu pristupujúcej osoby, ktorá je riadená pomocou roly alebo používateľských skupín, a
oddelenie roly.
Oddelením roly sa najmä zabezpečuje, aby v systéme v rámci jednej roly nebolo možné vykonávať úkony v mene alebo v prospech inej roly.
Systém zabezpečuje integritu a zachovanie dôvernosti údajov uvedených v ponuke, návrhu alebo žiadosti o účasť, ak
vytvára k predloženej ponuke, žiadosti o účasť alebo návrhu digitálny odtlačok vytvorený pomocou hašovacej funkcie SHA256 alebo vyššej a
komunikuje s používateľmi prostredníctvom protokolu Hypertext Transfer Protocol s použitím kryptografického protokolu podľa osobitného predpisu4) minimálne na strane webového servera, na ktorom je prevádzkovaný systém; certifikáty musia byť platné, vydané nezávislou certifikačnou autoritou, neboli odvolané a zodpovedajú všetkým doménovým menám, ktoré webové sídlo systému používa.
§ 42 písm. e) druhý bod a tretí bod výnosu Ministerstva financií Slovenskej republiky č. 55/2014 Z. z. o štandardoch pre informačné systémy verejnej správy v znení neskorších predpisov
Príloha č. 6 body 1.3.2 až 1.3.4 k výnosu Ministerstva financií Slovenskej republiky č. 55/2014 Z. z.
§ 19 výnosu Ministerstva financií Slovenskej republiky č. 55/2014 Z. z. v znení neskorších predpisov
Číslo: 41/2019 Z. z.
Názov: Vyhláška Úradu pre verejné obstarávanie, ktorou sa ustanovujú podrobnosti o technických a funkčných požiadavkách pre nástroje a zariadenia používané na elektronickú komunikáciu vo verejnom obstarávaní
Dátum schválenia: 11.02.2019